Allan Niebuhr (KF), 2007-03-20:
Jeg har også glædet mig til den forespørgselsdebat, som Enhedslisten har rejst.
Tak for det.
Når jeg har glædet mig til det, er det faktisk, fordi jeg er stolt af den aftale, som regeringen og Dansk Folkeparti indgik om en ny fiskeriregulering i 2005, og jeg er også godt tilfreds med handlingsplanen »Dansk fiskeri og akvakultur« for fiskeriets fremtid, der blev lavet i 2006.
Jeg tror ikke, der er gjort så meget for fiskeriets fremtid, som der er gjort i denne regeringsperiode, og jeg tror virkelig, vi har fået sat dansk fiskeri på dagsordenen, så der nu er troværdighed omkring dansk fiskeris fremtid og virke.
Det er klart, at i forespørgslen om bæredygtighed ligger der – det har vi jo hørt utrolig mange gange fra oppositionens side – en ensidig opbakning til kystfiskerne.
Der er ingen tvivl om, at når vi snakker om fiskeriets fremtid, er det også om kystfiskernes fremtid, men ikke kun om kystfiskernes fremtid.
Vi kan ikke lave en aftale, der alene tilgodeser kystfiskerne, og se bort fra de store investeringer, som andre fiskere har gjort i tro på, at de havde muligheder og rettigheder.
Det har irriteret mig lidt, at jeg har måttet blive ved med at høre hr. Bjarne Laustsen sige, at vi har kapitaliseret fisken via FKA-ordningen med aftalen.
Det er ikke rigtigt, for der har ikke været frit fiskeri, heller ikke inden aftalen.
I mange år har det været sådan, at ingen bare kan købe sig en fiskerkutter og frit fiske, hvad man har lyst til.
Sådan har verden ikke været, og sådan vil den heller ikke blive, fordi vi er bundet op på nogle kvoter, som skal være med til at sikre, at der også er fisk at fange i morgen.
Sådan er det.
Nu har vi gjort det sådan, at i dag kan fiskeren, der har lyst til at investere og har lyst til at forny sig, gå hen i banken med oprejst pande og fremlægge en plan for sit fiskeri og sine interesser.
Vi har nemlig lavet en aftale, som gælder 8 år frem i tiden, så fiskeren med ro i sindet kan gå hen i banken og sige: Her har jeg en plan for, hvad jeg kan lave de næste 8 år, og den er alene rettet ind efter, hvor stor en kvote der kan komme ud af de aftaler, der bliver lavet med EU.
Jeg synes, jeg godt vil sige ved denne lejlighed, at fødevareministeren har gjort et fantastisk godt arbejde.
Men der er stadig et stykke vej at gå med tilblivelsen, og på nuværende tidspunkt kan vi derfor ikke se helt præcist, hvor vi eventuelt har lavet nogle fejl.
Der bliver også lavet fejl, når man indgår aftaler, men fejl er til for at blive rettet.
Men jeg synes, der er lavet en god plan, der tilgodeser bæredygtigt fiskeri, også for de små fartøjer, også for kystfartøjer og også for havnene og småøerne.
Alle er med i aftalen, og alle er tilgodeset.
Ydermere er der i den aftale, vi lavede i 2006 om handlingsplanen for dansk fiskeri og akvakultur, bundet godt og vel en kvart milliard kroner om året de første år til udvikling af dansk fiskeri og dansk akvakultur.
bl.a. for at sikre, at også unge fiskere får en ekstra mulighed for at komme i gang med erhvervet.
Der er støtte hele vejen rundt, og der er også støtte til fiskeforædlingsindustrien, så det sikres, at vi får den bedst mulige kvalitet.
Der er aldrig fisk nok – det vil der heller aldrig være – men det er i hvert fald sådan, at troen på, at man er i et erhverv, som har en fremtid, er til stede.
Det har det jo knebet lidt med, men jeg synes, vi er kommet et godt stykke vej.
Men hvis det viser sig, at nogle ting skal ændres, er vi også parat til at se på det, og det gælder også for MAF-fiskerne, som der er blevet talt om.
Historisk set er det forholdene i årene 2003, 2004 og 2005, som har dannet grundlag for tildelingen, både når vi snakker om de store fiskere, og når vi snakker om kystfiskerne.
Hele vejen igennem har vi set på historikken, og det er den, der har været grundlag for fordelingen.
Jeg mener, den er lavet så retfærdig, som det overhovedet kan lade sig gøre, og der er oven i købet tillagt kystfiskeriet en ekstra kvote for at sikre, at de i hvert fald ikke blev forfordelt, så jeg synes, vi har gjort det godt.